Nyt våben skal stoppe SMS-svindel

Oplever du fup-beskeder, der hævder at komme fra din bank eller en statslig myndighed? Så er du langt fra den eneste. SMS-svindel, spoofing, er et stigende problem og nu vil de danske teleselskaber gøre fælles indsats for at få sat en stopper for det, skriver Version2.

Løsningen, der er lavet i samarbejde mellem Teleindustrien og Danmarks teleselskaber, forventes at være i luften inden for få måneder.

Helt konkret vil løsningen forhindre svindlere i at udgive sig for at være eksempelvis “Borger.dk” eller “Jyske Bank”. Det gøres ved at oprette en database over beskyttede afsender-id’er, som kun autoriserede kilder vil kunne sende beskeder fra.

Forsøger en svindler at benytte et af disse beskyttede afsender-id’er, vil beskeden ikke blive sendt.

Jakob Willer, der er direktør for Teleindustrien, fortæller til mediet, at tiltaget næppe vil eliminere SMS-svindel. Men han ser det som et første skridt på vejen mod bedre sikkerhed.

Nyt våben skal stoppe SMS-svindel